Copreci

Copreci S. Coop. etxetresna elektrikoetarako eta elektronikoetarako osagaiak ekoizten dituen enpresa da. 1963. urtean sortu zen Aretxabaletan eta bertan du egoitza nagusia. Mondragon Korporazioko kide da gaur egun.

Aretxabaletako lantegiaz gain Italian, Txekiar Errepublikan, Turkian, Mexikon, Brasilen, Txinan eta Estatu Batuetan ere baditu lantegiak. Euskal Herrian ere badu bigarren lantegi bat, Altsasun hain zuzen ere.

 Historia 
 Hasiera 
Copreci 1963. urtean sortu zuten 40 lagunek. "Cooperativa de precisión" izenaren akronimoa izan zen, izan ere sukalde, berogailu eta ur berogailuetarako gas txorrotak eta segurtasun balbula elektromagnetikoak fabrikatzea baitzuen helburu. Trenbidearen beste aldean eraiki zuten enpresa, herriaren hegoaldean. Trenbidea igarotzeko zubi handi bat eraiki behar izan zen. 1975. urterako dagoeneko 900 langile zituen. Aretxabaletaren hazkunde demografikoaren erantzuleetako bat izan zen.

 Nazioarteko zabalkundea eta kalitate zigiluak 
1988. urtean Ariane espaziontziaren proiektuan hartu zuen parte. Harako presio bidezko sentsoreak ekoiztu zituen. Dagoeneko ekoizpenaren %70a esportatzeko egiten zuen eta Mexikon bigarren lantegi bat ezartzea erabaki zuen. Mondragon Korporazioaren baitan aurreneko enpresa izan zen atzerrian lantegi bat eraikitzen. 1991. urtean Txekiar Errepublika aukeratu zuen nazioarteko bigarren lantegia ezartzeko.

Hurrengo urteetan kalitatezko zigiluen aldeko apustua egin zuen. 1991. urtean AENOR-AFAQ kalitate ziurtagiri bateratua lortu zuen, Euskal Autonomia Erkidegoko lehenengoa eta Espainiar Estatuko zazpigarrena izan zen ziurtagiri hau eskuratzen. 1992an Filipe Printzearen saria, Euskaliten Zilarrezko Q saria eta ondoren Urrezko Q saria jaso zituen. Hiru urtez jarraian (1991, 1992 eta 1993) Bosch-Siemensek emandako "Urrezko Q" aitortza lortu zuen.

2002 eta 2004 artean lantegi berriak eraiki ziren hiru kontinentetan; Italian, Turkian, Brasilen eta Txinan. 2010an Altsasun zegoen Isphording enpresa alemaniarra eskuratu eta "Copreci Altsasuko" sortu zen. Ondoren etorriko ziren Txinako bigarren lantegia eta Estatu Batuetakoa.

Honako hauek dira Coprecik munduan zehar dituen lantegien egoitzak:
  Aretxabaleta (Euskal Herria) - 1963
  Guadalajara (Mexiko) - 1989
  Dvorce (Txekiar Errepublika) - 1991
  Conegliano (Italia) - 2002
  Gebze (Turkia) - 2003
  Taubaté (Brasil) - 2003
  Zhuhai (Txina) - 2004
  Altsasu (Euskal Herria) - 2010
  Kunshan (Txina) - 2016
  Little Rock, Arkansas (Estatu Batuak) - 2017
Aretxabaletako egoitza handitu egin dute azken urteotan eta horretarako zubia lehenengo eta ondoren aparkaleku handia kendu zituzten. Coprecik dagoeneko 1.970 langile ditu eta horietako 670 langilek Aretxabaletan egiten dute lan.

 Berrikuntza teknologikoak 
XXI. mendean berrikuntza teknologikoak garatu eta aurkezten jarratu zuen eta 250 patentetik gora ditu.
 "Smart cooking", gas bidezko gaineko sukaldeetan aplikatu zena
 "Remotion", gas bidezko berogailuen eragingailua
 ECOOK, indukzio berdea
 BLDC elektroponpa, Brushless teknologia duena
 "Ecoflow" gas estufen mandoak

 Ekoizpen eremuak 
Hiru atal nagusitan banatzen dira Coprecin ekoizten diren gaiak:

 Gasaren kondukzioa, kontrola eta erregulazioa
 Motorren kontrola eta erregulazioa
 Elektronika

 50. urteurrena: Mendiak Jarraian 
2013. urtean Coprecik 50. urteurrena ospatu zuen. Hainbat ekitaldi izan ziren urtean zehar; hitzaldiak, erakusketak... 

Denetan aipagarriena herriko bost mendizale gaztek egin zutena izan zen. Urte hartako irailaren 21ean Debagoieneko 50 mendi tontor jarraian igo zituzten. 88 kilometrotako ibilbidea izan zen, Aretxabaletan hasi, Arlaban mendilerroa igaro, ondoren Aizkorri, Urbia, Kurtzebarri eta azkenean Aretxabaletan bertan amaitu zuten. 19 ordu inguru erabili zituzten ibilbidea osatzeko.

 Erreferentziak 

 Kanpo estekak 
 Copreciren webgune ofiziala

Kategoria:Mondragon
Kategoria:Aretxabaletako enpresak
Kategoria:Fagor Taldea
Kategoria:1963an sortutako enpresak
Kategoria:Etxetresna elektriko enpresak